Author: Inštitút pre aproximáciu práva
Last saved by: agenda0
Company: agenda

Námestie slobody 1/29, 813 70 Bratislava 1Telefón: (02) 54430029, 54433016, Fax: (02) 54413909
ÚRAD VLÁDY SLOVENSKEJ REPUBLIKYSekciaInštitút pre aproximáciu práva

Na rokovanie vlády SR
10. apríla 2002
K materiálu č. 2532/2002
K bodu č. 4.

     

S T A N O V I S K O

k návrhu zákona, ktorým sa mení a dopĺňa zákon NR SR č. 123/1996 Z. z. o doplnkovom dôchodkovom poistení zamestnancov a o zmene a doplnení niektorých zákonov v znení zákona č. 409/2000 Z. z. (nové znenie)    

I
Nové znenie návrhu zákona, ktorým sa mení a dopĺňa zákon NR SR č. 123/1996 Z. z. o doplnkovom dôchodkovom poistení zamestnancov a o zmene a doplnení niektorých zákonov v znení zákona č. 409/2000 Z. z. predkladá na rokovanie vlády SR minister práce, sociálnych vecí a rodiny SR.
                                                                 II
Účelom návrhu zákona je premietnuť zmeny v doplnkovom dôchodkovom poistení vyplývajúce z poznatkov štátneho dozoru nad doplnkovým dôchodkovým poistením a zosúladenie práv a povinností účastníkov doplnkového dôchodkového poistenia so smernicou Rady 98/49/ES o zabezpečení doplnkových dôchodkových práv zamestnaných a samostatne zárobkovo činných osôb pohybujúcich sa v rámci Spoločenstva.
                                                                 III
Podľa čl. 12 ods. 3 Legislatívnych pravidiel vlády SR (ďalej len „legislatívne pravidlá vlády“) je obligatórnou súčasťou všeobecnej časti dôvodovej správy doložka zlučiteľnosti. Podľa čl. 12 ods. 2 sa súlad návrhu zákona s právom ES/EÚ posudzuje formou doložky zlučiteľnosti a tabuľky zhody. Všeobecná časť dôvodovej správy obsahuje doložku zlučiteľnosti podľa čl. 12 ods. 3 Legislatívnych pravidiel vlády SR. Navrhovateľ akceptoval pripomienku sekcie Inštitút pre aproximáciu práva ÚV SR a vypracoval doložku zlučiteľnosti podľa nového znenia prílohy č. 1 k legislatívnym pravidlám vlády. Návrh zákona obsahuje i tabuľku zhody k smernici 98/49/ES a k smernici 2000/43/ES podľa čl. 12 ods. 3 legislatívnych pravidiel vlády. 
V práve ES je priama úprava problematiky návrhu zákona. Predkladaná právna úprava je nevyhnutná pre zabezpečenie jednej zo základných slobôd Spoločenstva – slobody pohybu osôb a štyroch všeobecných právnych zásad stanovených pre koordináciu systémov sociálneho zabezpečenia.  Problematika návrhu zákona je navyše spojená s uplatňovaním zásady rovnakého zaobchádzania osôb bez ohľadu na rasový a etnický pôvod.  
V primárnom práve ES je problematika návrhu zákona upravená vo viacerých článkoch Zmluvy o založení Európskych spoločenstiev v amsterdamskom znení a Zmluvy o EÚ v amsterdamskom znení.. V rámci Spoločenstva sa v oblasti sociálneho zabezpečenia uplatňuje tzv. globálny prístup. Cieľom globálneho prístupu nie je zosúladenie systémov sociálneho zabezpečenia členských štátov, ale dosiahnutie efektívnej koordinácie týchto systémov. Úpravy o sociálnom zabezpečení v rámci Spoločenstva vychádzajú zo štyroch všeobecných právnych zásad:  
1.	Aplikovať sa môže len jedno zákonodarstvo. Toto ustanovenie chráni migrujúcich pracovníkov pred tým, aby boli nútení platiť príspevky na sociálne zabezpečenie vo viac ako jednom členskom štáte, pričom majú záruku, že sú poistení v jednom z členských štátov.
2.	Rovnosť zaobchádzania. Migrujúci pracovníci majú rovnaké povinnosti a právo na rovnaké dávky, aké legislatíva daného členského štátu zaručuje jeho občanom.
3.	Zachovanie získaných práv. Dôchodky získané podľa legislatívy jedného členského štátu sa oprávnenej osobe vyplácajú aj v prípade, že jej miesto pobytu sa nachádza v inom členskom štáte.
4.	Spočítavanie dôb poistenia alebo pobytu. Vo všetkých oblastiach sociálneho zabezpečenia môže nárok na dávky podliehať ukončeniu doby potrebnej pre vznik nároku. Pre tento účel sa berú do úvahy doby ukončené v inom členskom štáte. 
V sekundárnom práve ES je problematika návrhu zákona upravená v:
-smernici Rady 98/49/ES o zabezpečení doplnkových dôchodkových práv zamestnaných a samostatne zárobkovo činných osôb pohybujúcich sa v rámci Spoločenstva a v 
-smernici Rady 2000/43/ES o vykonávaní zásady rovnakého zaobchádzania s osobami bez ohľadu na rasový alebo etnický pôvod 

   Problematika návrhu zákona nie je prioritou aproximácie práva podľa čl. 70 Európskej dohody o pridružení. Návrh zákona je však prioritou podľa aktualizovaného znenia NPAA, Partnerstva pre vstup, screeningu, Prioritných úloh vlády SR na rok 2002 a z Pravidelnej správy Európskej komisie o pripravenosti SR na členstvo v EÚ z 13. novembra 2001.

                                                                 IV
Vzhľadom k tomu, že predkladateľ zapracoval pripomienky sekcie Inštitút pre aproximáciu práva ÚV SR vznesené v pripomienkovom konaní i v stanovisku do Legislatívnej rady vlády SR, neuplatňujeme ďalšie pripomienky k návrhu tohto zákona. Dávame však predkladateľovi na zváženie priamu úpravu definície vyslaného pracovníka pri novelizácii nového Zákonníka práce s cieľom vyhnúť sa v budúcnosti interpretačným problémom. Vychádzajúc z platnej právnej úpravy i ustanovení nového Zákonníka práce  neexistuje totiž legálna definícia tohto pojmu. Uvedená definícia by mala mať právnu úpravu i z dôvodu, že patrí medzi kľúčové definície viacerých smerníc EHS/ES ( napr. 98/49/ES, 96/71/ES). Ako návod pre tvorbu tejto definície možno použiť legálne definície zo smernice 98/49/ES a smernice 96/71/ES.   
           Podľa čl. 3, písm. e) smernice 98/49/ES je vyslaný pracovník definovaný takto: „vyslaný pracovník“ znamená osobu, ktorá je vyslaná pracovať v inom členskom štáte a ktorá podľa podmienok hlavy II nariadenia (EHS) č. 1408/71 naďalej podlieha legislatíve členského štátu, z ktorého pochádza.
          Podľa čl. 2, ods. 1 smernice 96/71/ES je vyslaný pracovník definovaný takto: „vyslaný pracovník“ znamená pracovníka, ktorý počas vymedzeného obdobia vykonáva prácu na území iného členského štátu, než  je štát, v ktorom bežne pracuje.

Bratislava | 08.04.2002
Vypracoval: | Mgr. Lenka Hmírová
Tel.: | 57295607

JUDr. Mária Krošlákovágenerálna riaditeľka